CELEX: 32021D2134
Language: bg
Date: 2021-12-02 00:00:00
Title: Решение (ОВППС) 2021/2134 на Съвета от 2 декември 2021 година относно мярка за помощ по линия на Европейския механизъм за подкрепа на мира в подкрепа на грузинските сили за отбрана

3.12.2021   
               
               
                  BG
               
               
                  Официален вестник на Европейския съюз
               
               
                  L 432/55
               
            
         РЕШЕНИЕ (ОВППС) 2021/2134 НА СЪВЕТА
         от 2 декември 2021 година
         относно мярка за помощ по линия на Европейския механизъм за подкрепа на мира в подкрепа на грузинските сили за отбрана
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 41, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В съответствие с Решение (ОВППС) 2021/509 на Съвета (1) беше създаден Европейски механизъм за подкрепа на мира (ЕМПМ) за финансиране от държавите членки на действия на Съюза в рамките на общата външна политика и политика на сигурност с цел опазване на мира, предотвратяване на конфликти и укрепване на международната сигурност съгласно член 21, параграф 2, буква в) от Договора. По-специално съгласно член 1, параграф 2, буква б), точка i) от Решение (ОВППС) 2021/509 от ЕМПМ може да се финансират действия за укрепване на капацитета на трети държави и регионални и международни организации, свързани с военни въпроси и въпроси на отбраната.
                  
               
                     (2)
                  
                  
                     В рамката на Глобалната стратегия за външната политика и политика на сигурност на Европейския съюз се определят целите за укрепване на сигурността и отбраната, инвестиране в устойчивостта на държавите и обществата в източното съседство на Съюза, разработване на интегриран подход към конфликтите и кризите, насърчаване и подкрепа на регионален ред, основан на сътрудничество, и укрепване на управлението в световен мащаб въз основа на международното право, включително спазване на международното право в областта на правата на човека и международното хуманитарно право.
                  
               
                     (3)
                  
                  
                     Съюзът е поел ангажимент за тесни отношения в подкрепа на силна, независима и благоденстваща Грузия въз основа на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (2), което включва задълбочена и всеобхватна зона за свободна търговия, и насърчава политическо асоцииране и икономическа интеграция, като същевременно твърдо подкрепя териториалната цялост на Грузия в рамките на нейните международно признати граници. В съответствие с член 5 от Споразумението за асоцииране между ЕС и Грузия, Съюзът и Грузия трябва да продължат да задълбочават своя диалог и сътрудничество и да насърчават постепенното сближаване в областта на външната политика и политика на сигурност, включително общата политика за сигурност и отбрана, и да разглеждат по-специално въпроси, свързани с предотвратяването на конфликти, мирното разрешаване на конфликти и управлението на кризи, регионалната стабилност, разоръжаването, неразпространението на оръжия, контрола над въоръженията и контрола върху износа.
                  
               
                     (4)
                  
                  
                     Съюзът отчита важния принос на Грузия към общата политика за сигурност и отбрана на Съюза, включително продължаващия принос на Грузия за операции и мисии по линия на ОПСО за управление на кризи в Централноафриканската република и Република Мали.
                  
               
                     (5)
                  
                  
                     В писмото си от 28 октомври 2021 г., адресирано до върховния представител на Съюза по въпросите на външните работи и политиката на сигурност („върховния представител“), министърът на външните работи на Грузия поиска от Съюза в съответствие с член 59, параграф 1 от Решение (ОВППС) 2021/509 да предостави медицинско и инженерно оборудване, както и цивилни активи за сухопътна мобилност.
                  
               
                     (6)
                  
                  
                     Настоящата мярка за помощ трябва да бъде изпълнена, като се отчитат принципите и изискванията, предвидени в Решение (ОВППС) 2021/509, и в съответствие с правилата за изпълнението на приходите и разходите, финансирани по линия на ЕМПМ.
                  
               
                     (7)
                  
                  
                     Съветът заявява отново решимостта си да защитава, утвърждава и зачита правата на човека, основните свободи и демократичните принципи, и да укрепва принципите на правовата държава и доброто управление в съответствие с Устава на ООН, с Всеобщата декларация за правата на човека и с международното право, по-специално международното право в областта на правата на човека и международното хуманитарно право,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване, цели, обхват и продължителност
            
               1.   Създава се мярка за помощ в полза на Грузия (наричана по-нататък „бенефициер“), която ще бъде финансирана от Европейския механизъм за подкрепа на мира (ЕМПМ) (наричана по-нататък „мярка за помощ“).
            
            
               2.   Целта на мярката за помощ е да допринесе за политиката на Съюза по отношение на Грузия, като се подкрепя капацитетът на грузинските сили за отбрана за укрепване на националната сигурност и устойчивост чрез подкрепа за повишаването на капацитета на военномедицинските части, инженерни части и логистични части на грузинските сухопътни сили за по-добра защита на цивилните лица, както и да увеличи капацитета на Грузия за принос към военни мисии и операции но линия на ОПСО.
            
            
               3.   За постигане на целта, предвидена в параграф 2, с мярката за помощ се финансира предоставянето следното оборудване, което не е създадено за използване като смъртоносно оръжие, продоволствия и услуги на частите на грузинските сили за отбрана, посочени в същия параграф:
               
                           а)
                        
                        
                           медицинско оборудване за съоръжения за лечение с роля 2;
                        
                     
                           б)
                        
                        
                           инженерно оборудване за инженерни взводове и роти;
                        
                     
                           в)
                        
                        
                           цивилни активи за сухопътна мобилност (пикапи).
                        
                     
            
               4.   Продължителността на мярката за помощ е 36 месеца от датата на сключване на договора между администратора за мерките за помощ, който действа като разпоредител с бюджетни кредити, и субекта, посочен в член 4, параграф 2 от настоящото решение, в съответствие с член 32, параграф 2, буква а) от Решение (ОВППС) 2021/509.
            
         
         
            Член 2
            Финансови договорености
            
               1.   Референтната сума, предназначена за покриване на разходите, свързани с мярката за помощ, е в максимален размер на 12 750 000 EUR. В съответствие с член 29, параграф 5 от Решение (ОВППС) 2021/509 администраторът за мерките за помощ може да отправи покана за вноски след приемането на настоящото решение до 11 475 000 EUR. Средствата, за които е отправена покана за вноски от администратора, се използват единствено за заплащане на разходи в границите, одобрени от Комитета, създаден с Решение (ОВППС) 2021/509, в коригиращия бюджет за 2021 г., съответстващ на настоящата мярка за помощ.
            
            
               2.   Управлението на всички разходи се извършва в съответствие с Решение (ОВППС) 2021/509 и правилата за изпълнението на приходите и разходите, финансирани по ЕМПМ.
            
         
         
            Член 3
            Договорености с бенефициера
            
               1.   Върховният представител постига необходимите договорености с бенефициера, за да се гарантира, че последният спазва изискванията и условията, установени в настоящото решение, като условие за предоставянето на подкрепа по мярката за помощ.
            
            
               2.   Договореностите, посочени в параграф 1, включват разпоредби, задължаващи бенефициера да гарантира:
               
                           а)
                        
                        
                           спазване от страна на частите на грузинските сухопътни сили, оборудвани чрез мярката за помощ, на приложимото международно право, по-специално международното право в областта на правата на човека и международното хуманитарно право;
                        
                     
                           б)
                        
                        
                           правилно и ефикасно използване на предоставените по мярката за помощ активи за целите, за които са предоставени;
                        
                     
                           в)
                        
                        
                           достатъчна поддръжка на предоставените по мярката за помощ активи, за да се гарантират тяхната използваемост и оперативна наличност през целия им жизнен цикъл;
                        
                     
                           г)
                        
                        
                           че предоставените по мярката за помощ активи, няма да бъдат изгубени или прехвърлени без съгласието на Комитета на механизма, създаден съгласно Решение (ОВППС) 2021/509, в полза на други лица или субекти, различни от посочените в договореностите, в края на техния жизнен цикъл.
                        
                     
            
               3.   Договореностите, посочени в параграф 1, включват разпоредби относно спирането и прекратяването на подкрепата по мярката за помощ, в случай че се установи, че бенефициерът е нарушил задълженията, съдържащи се в параграф 2.
            
         
         
            Член 4
            Изпълнение
            
               1.   Върховният представител отговаря за осигуряване на изпълнението на настоящото решение в съответствие с Решение (ОВППС) 2021/509 и с правилата за изпълнението на приходите и разходите, финансирани по ЕМПМ, съгласно интегрираната методологична рамка за оценяване и определяне на необходимите мерки и на контрол по отношение на мерките за помощ по линия на ЕМПМ.
            
            
               2.   Изпълнението на дейностите, посочени в член 1, параграф 3, се извършва от Централната агенция за управление на проекти (ЦАУП) на Литва.
            
         
         
            Член 5
            Мониторинг, контрол и оценка
            
               1.   Върховният представител осигурява мониторинга на спазването от страна на бенефициера на задълженията, установени с член 3. Този мониторинг осигурява осведоменост за контекста и рисковете от нарушения на задълженията, установени в съответствие с член 3, и допринася за предотвратяването на такива нарушения, включително на нарушения на международното право в областта на правата на човека и международното хуманитарно право от частите на грузинските сухопътни сили, подкрепяни чрез мярката за помощ.
            
            
               2.   Контролът след доставяне на оборудването и продоволствията се организира, както следва:
               
                           а)
                        
                        
                           проверка на доставката, при която сертификатите за доставка трябва да бъдат подписани от грузинските сили за отбрана при прехвърляне на собствеността;
                        
                     
                           б)
                        
                        
                           докладване за дейностите, при което бенефициерът трябва да докладва ежегодно за дейностите, извършвани с оборудването, продоволствията и услугите, предоставени по мярката за помощ, докато Комитетът по политика и сигурност (КПС) счете, че вече не е необходимо такова докладване;
                        
                     
                           в)
                        
                        
                           проверки на място, при които при поискване бенефициерът трябва да предоставя на върховния представител достъп за извършване на проверки на място.
                        
                     
            
               3.   Върховният представител извършва оценка на мярката за помощ, под формата на структурирана първоначална оценка, шест месеца след първата доставка на оборудване. Това може да включва посещения на място с цел проверка на оборудването, продоволствията и услугите, доставени по мярката за помощ, или всякаква друга ефективна форма на независимо предоставена информация. Окончателна оценка се извършва след приключване на доставянето на оборудване, продоволствия и услуги по мярката за помощ за преценка дали мярката за помощ е допринесла за постигане на посочените цели.
            
         
         
            Член 6
            Докладване
            В периода на изпълнение върховният представител представя на КПС шестмесечни доклади за изпълнението на мярката за помощ в съответствие с член 63 от Решение (ОВППС) 2021/509. Администраторът за мерките за помощ информира редовно Комитета на механизма, създаден с Решение (ОВППС) 2021/509, относно изпълнението на приходите и разходите в съответствие с член 38 от посоченото решение, включително като предоставя информация за участващите доставчици и подизпълнители.
         
         
            Член 7
            Спиране и прекратяване
            КПС може да реши в съответствие с член 64 от Решение (ОВППС) 2021/509 да спре изцяло или частично изпълнението на мярката за помощ.
            КПС може също да препоръча на Съвета да прекрати мярката за помощ.
         
         
            Член 8
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Решение (ОВППС) 2021/509 на Съвета от 22 март 2021 г. за създаване на Европейски механизъм за подкрепа на мира и за отмяна на Решение (ОВППС) 2015/528 (ОВ L 102, 24.3.2021 г., стр. 14).
         
            (2)  OВ L 261, 30.8.2014 г., стр. 4